Isabelle Pedersen

**Isabelle Sandstedt Pedersen** (født 1992) er en norsk tidligere friidrettsutøver som representerte IL i BUL og IL Norna-Salhus.

Hun konkurrerte hovedsakelig i korthekkeløp og flyttet høsten 2015 til USA for å trene der. Høsten 2016 flyttet hun tilbake til Norge for å trene i Oslo. Hun la opp i 2022.

## Karriere
### 2009–2010
I 2009 ble hun verdensmester i Ungdoms-VM i friidrett i 100 m hekk (76,2 cm) i Brixen i Italia på tiden 13,23 sekunder. I semifinalen løp hun inn på 13,20, som var europarekord for U18-klassen fram til 2011 (Noemi Zbaren, Sveits, 13,17 sekunder). I juli 2010 ble hun U20-verdensmester på 100 meter hekk i Moncton i Canada. Hun satte samtidig ny norsk juniorrekord med tiden 13,30. Hun ble tildelt Karolineprisen for 2010. Pedersen er foreløpig den eneste som har vunnet 100 m hekk i U18 VM og U20 VM i påfølgende år.

### 2011
Året etter (2011) vant hun sølv på 100 meter hekk i junior-EM i friidrett 2011 i Tallinn. Hun løp på 13,37, og ble slått av Nooralotta Neziri fra Finland med tre hundredels sekund.
Isabelle Pedersen vant sitt første NM-gull i 2011 i NM i Byrkjelo, og forbedret sin egen norske juniorrekord til 13,21. I 2011 ble hun også rangert som verdens beste junior (U20) på 100 m hekk av All-Athletics.com.

### 2012
Etter å ha pådratt seg en stressfraktur i desember 2011, hadde ikke Pedersen noe særlig fremgang i 2012-sesongen. Hun kvalifiserte seg blant annet til EM i friidrett 2012 i Helsingfors, hvor hun ble utslått i innledende runde med 13,38 på 100 m hekk. Hun ble norgesmester i lengdehopp med et bestehopp på 6,00 meter under NM i friidrett 2012.

### 2013
I innendørssesongen 2012/13 klarte hun å forbedre sin personlige rekord i EM i friidrett innendørs 2013 til 8,18 sek på 60 m hekk, og tok seg til semifinalen. Hun fikk også to medaljer i NM i friidrett innendørs 2013 – gull på 60 meter hekk og bronse på 60 meter. Utendørssesongen åpnet hun lovende på Brandbu med 13,06 i for sterk medvind. Under Bislett Games forbedret hun sin personlige bestetid til 13,16 sekunder i godkjent vind. I friidrettsgallaen i Mannheim i Tyskland forbedret Pedersen sin personlige rekord ytterligere til 13,04. Dermed kvalifiserte hun seg også til friidretts-VM (B-krav). Den 13. juli 2013 løp Pedersen i U23-EM i friidrett inn til 13,08 sekunder i forsøket og deretter vant hun et overlegent gull i finalen med 13,12 sekunder foran Karolina Kolczek fra Polen (13,30 sekunder).

I juni representerte hun Norge i lengdehopp i Lag-EM i Gateshead (i Margrethe Renstrøms fravær) og forbedret også her sin bestenotering til 6,08 meter, og kom på niendeplass. Hun deltok også på 100 meter hekk, der hun kom på åttendeplass med 13,23 sekunder. Norge deltok i Super League i dette mesterskapet. Hun ble norgesmester i korthekk i NM i Tønsberg. Hun vant dessuten NM-sølv i lengdehopp med enda en ny personlig rekord på 6,14 m (6,20m med +2,4m/sek vind). VM i friidrett 2013 i Moskva var hennes første som senior. Dette mesterskapet ble imidlertid en nedtur for henne, til tross for årsbeste på 13,04 dette året greide hun bare 13,43 i sitt kvalifiseringsheat på 100 meter hekk, kom sist og gikk ikke videre til semifinalene. Resultatet skyldtes sterke menstruasjonssmerter.

### 2014
I Lag-EM i friidrett 2014 deltok Norge i 1. divisjon (First League), og Pedersen vant her 100 meter hekk, noe som ga Norge 12 poeng i lagkonkurransen. Dette bidro til at Norge rykket opp til Superligaen i Lag-EM i friidrett 2015. Hun vant igjen 100 meter hekk i NM i friidrett 2014, der hun også kom på tredjeplass på 100 meter. En betennelse i foten gjorde at hun ikke fikk trent godt nok, og i EM i friidrett 2014 kom hun på femteplass i sitt innledningsheat med tiden 13,17, og gikk ikke videre til semifinalene. Hun hadde 17. beste tid i innledningsheatene. I august ble hun valgt inn i utøverkommisjonen til Det europeiske friidrettsforbundet (European Athletic Association), som har åtte medlemmer. Hun ble valgt for en periode på fire år.

### 2015
I februar 2015 forbedret hun sin personlige rekord på 60 meter hekk innendørs, til 8,02, i et stevne i Gent. Denne rekorden forbedret hun den 6. mars, til 7,95, i EM i friidrett innendørs 2015 i Praha. Dette var ny norsk U23-rekord, og holdt til en plass i finalen. I finalen kom hun på femteplass, med tiden 7,96.

I juni deltok hun i Lag-EM i friidrett 2015, som ble arrangert i Tsjeboksary i Russland. Norge deltok i Super League. Pedersen kom på niendeplass på 100 meter hekk, med tiden 13,56, og hun deltok også på Norges stafettlag på 4 &times; 100 meter, som løp inn til syvendeplass med ny norsk rekord på 43,94. Norge endte på sisteplass av de tolv lagene som deltok i Super League, og rykket dermed ned til First League i Lag-EM i friidrett 2017.

Den 26. juli 2015 kvalifiserte hun seg til VM i friidrett 2015, da hun løp 100 meter hekk på 12,92 i det belgiske mesterskapet i friidrett i Brussel, og satte ny personlig rekord. Hun senket denne rekorden til 12,88 i NM i friidrett 2015 i Haugesund, der hun vant NM-gull, over seks tideler foran Tale Ørving som kom på annenplass. Hun fikk også kongepokal for denne prestasjonen.

I VM i Beijing kvalifiserte hun seg til semifinalen, etter 12,96 i kvalifiseringsrunden. Hun løp inn til personlig rekord med 12,86 i semifinalen, men ble nummer 9 sammenlagt, og gikk dermed ikke til finalen. I september vant hun Rieti Meeting, med tiden 12,99.

I oktober flyttet Pedersen til Phoenix i USA, og har Dustin Imdieke som trener.

### 2016
Pedersen trakk seg fra VM i friidrett innendørs 2016 fordi hun var syk i oppkjøringen til VM.

I EM i friidrett 2016 løp hun på 13,07, som var årsbeste for hennes del, og gikk videre til semifinalen. I semifinalen løp Pedersen inn til nest sisteplass på 13,20.

Isabelle Pedersen ble tatt ut til Sommer-OL 2016 for å løpe 100 meter hekk. I forsøket ble hun nummer 3 på 12,86, som var en tangering av hennes personlige rekord. Med dette var hun direkte kvalifisert til semifinalen. I semifinalen røk Pedersen ut med tiden 12,88. Hun var da seks hundredeler fra å kvalifisere seg til finalen.

Etter OL flyttet hun tilbake til Norge. 

### 2017
Pedersens første innendørsstevne var BAUHAUS-galan Indoor 2017 i Bromma utenfor Stockholm, der hun løp 60 meter hekk på 8,27 i forsøket, men brøt i finalen. Hun kom på syvendeplass i Indoor Meeting Karlsruhe med tiden 7,98, og tredjeplass i Meeting de Paris Indoor med tiden 8,03. Hun stod over Nordisk mesterskap i friidrett innendørs 2017 på grunn av sykdom. I mars deltok hun i EM i friidrett innendørs 2017, der hun nådde finalen, og løp inn til fjerdeplass med 8,01 sekunder.

Etter EM hadde hun en seksukers treningsperiode i Alabama i USA. Hun sesongåpnet utendørs 15. april 2017 i Gamecock Invitational, der hun løp på 12,89 med 1,2 m/s medvind. Hun løp 200 meter i War Eagle Invitational én uke senere, en distanse hun ikke hadde konkurrert i på mange år, men satte personlig rekord på denne øvelsen med tiden 23,79 sekunder. Hun løp også 100 meter hekk på 12,87, som er ett hundredels sekund unna hennes personlige rekord. Hun kom på andreplass på 100 meter hekk i Great City Games Manchester, med tiden 12,94, kun slått av Sally Pearson.

Hun satte ny personlig rekord på 100 meter hekk 1. juni med tiden 12,83, og forbedret den til 12,75 under Bislett Games, der hun kom på tredjeplass. 

Før VM i friidrett 2017 endret hun fra sju til åtte steg før første hekk. Hun gikk videre fra innledningsheatet i VM, med tiden 12,94. I semifinalen løp hun på 12,87, og var én hundredel unna plass i finalen. Hun skadet hamstringen i dette løpet. 

### 2018
Pedersen forbedret sin rekord på 60 meter hekk til 7,94 i Toruń 15. februar, og til 7,93 i Glasgow 25. februar. I VM i friidrett innendørs 2018 gikk hun til finalen etter 7,86 i semifinalen, som per mars 2018 er hennes personlige rekord.

I juli deltok hun på 100 meter hekk i Diamond League-stevnet London Grand Prix, hvor hun satte norsk rekord i semifinalen med 12,72 sekunder. Hun deltok i EM i friidrett 2018, og ble der slått ut i semifinalen der hun kom på fjerdeplass i sitt heat. I august vant hun 100 meter hekk under NM i friidrett 2018.

### 2019
Hun deltok kun i Millrose Games i USA innendørs i 2019, og kom der på tredjeplass på 60 meter hekk. Utendørs kom hun på niendeplass på 100 meter hekk under Diamond League-stevnet i Doha, og hun kom på sjetteplass under Bislett Games og åttendeplass under FBK Games i Nederland. Under NM i friidrett 2019 vant hun 100 meter hekk, foran Ida Eikeng og Martine Hjørnevik, og hun kom på fjerdeplass under Lag-EM i friidrett 2019, der Norge deltok i First League.

Den 21. august kunngjorde hun at hun avslutter sesongen, og står over bl.a. VM i friidrett 2019, etter at endret treningsopplegg ikke hadde gitt gode resultater denne sesongen, samt for å heller fokusere på forberedelser fram mot Sommer-OL 2020.

## Medaljer i norske mesterskap

## Referanser




## Eksterne lenker
* 
* 
* 
* 
*  Profil hos Min friidrettsstatistikk